**Transkript pitanja novinara i odgovora predsjednika Vlade Mila Đukanovića nakon otvaranja konferencije „Kvalitetno obrazovanje za bolje škole, učenička postignuća i bolju budućnost"**

Podgorica, 08.07.2014

**Pitanje novinara**: Gospodine Đukanoviću, ako može komentar pisanja AP da Crna Gora nije dobila pozivnicu za članstvo u NATO, zato što u Crnoj Gori postoji 25-50 obavještajaca koji komuniciraju sa Rusijom. Možete li prokomentarisati?

**Premijer Đukanović**: Pa gotovo da nema potrebe. Znate, ja sam prvog dana nakon završetka Ministarske konferencije zemalja članica NATO-a komentarisao i kazao šta mislim da je opredijelilo takav stav Ministarske konferencije. Nemam danas šta tome dodati. Ubijeđen sam da je Crna Gora napravila odličan posao na putu integracije u NATO i da je zato dobila odgovarajuću satisfakciju. Riječi satisfakcije zato sam mogao da čujem i na sastanku NAKA u Briselu i tokom moje posjete Vašingtonu. Takođe, stav Ministarske konferencije da će Crna Gora nakon još jedne godine dokazivanja rezultata na ovom planu najvjerovatnije biti punopravna članica 2015. godine, bez čekanja sledećeg Samita, govori u prilog ovakvoj mojoj ocjeni. Valjda bih tokom svih pregovora sa ključnim činiocima NATO saveza, tokom prethodnih godina, čuo takvu ocjenu da je ona vjerodostojna. Mislim na ocjenu koju ste interpretirali, citirajući navode AP. Dakle, želim da vas uvjerim, i vas i crnogorsku javnost, da tokom svih mojih razgovora do sada nikada ni u naznakama nije pomenuto da postoji makar jedno, a ne 25-50 takvih lica, koji na taj način ugrožavaju ono što su bezbjednosni standardi koje Crna Gora mora unijeti svojom participacijom u NATO savez.

**Pitanje novinara:** Što za našu državu znači odluka okružnog suda na Kipru u Nikoziji na osnovu tužbe N plus Grupe da je zabranjena transakcija imovinom Kombinata aluminijuma? Da li ima razloga da se sjekiramo tim povodom? Da li Vlada razmišlja o tome? Je li stiglo to do Vas?

**Premijer Đukanović:** Naravno. Razmišljamo o tome. Mislim da nema razloga da se sjekiramo. Kao što znate, ovo je stečajni postupak koji se vodi u skladu sa Nacionalnim zakonodavstvom, u skladu sa Zakonom o stečaju. Ubijeđen sam da je država Crna Gora i da su njeni državni organi preduzeli sve ono što je apsolutno u njihovoj nadležnosti, da su implementirali ono što su naša normativna rješenja u ovoj oblasti. Ubijeđen sam da sprovodimo i da ćemo okončati jednu kvalitetnu zakonsku proceduru, koja će obezbijediti transfer imovine koja je ostala iza nekadašnjeg Kombinata aluminijuma, i koja će obezbijediti da se nastavi tradicija proizvodnje u aluminijumskoj industriji u Crnoj Gori.

**Pitanje novinara:** Hoćete reći, nije obavezujuća iz Nikozije?

**Premijer Đukanović:** Prema onome što su tumačenja pravnika koje sam do sada konsultovao, apsolutno je naše ovlašćenje da realizujemo proces u Crnoj Gori u skladu sa našim zakonodavstvom i u skladu sa Zakonom o stečaju.

**Pitanje novinara:** Da li je Demokratska partija socijalista dogovorila načelno formiranje vlasti u Podgorici i u drugim opštinama sa SDP?

**Premijer Đukanović:** Ne bih vam mogao kazati da je to dogovoreno. Ono što vam mogu reći, jeste da proces pregovora teče, rekao bih veoma posvećeno sa obje strane. Mogu slobodno kazati u dosadašnjem toku usješno. Imamo razloga da budemo optimisti, da će do dogovora doći, ali naravno pred nama je još pretpostavljam nekoliko iteracija u tom čitavom procesu, i vidjećemo da li je moj optimizam bio na mjestu.

**Pitanje novinara:** Strahujete li od razgovora između Pozitivne i opozicije na drugoj strani, da će prevagnuti ta struja?

**Premijer Đukanović:** Ja vjerujem da će oni razgovarati, ali takođe vjerujem da su građani na izborima rekli svoje. Oni mogu da se dogovaraju o čemu god hoće, ali ipak imaju manjinu. Ako govorite o opoziciji i o Pozitivnoj.